Ο **Λεονάρντο Πάμπλο Κούτρης** (23 Ιουλίου 1995, Ριμπεϊράου Πρέτο) είναι Έλληνας-Βραζιλιάνος ποδοσφαιριστής, ο οποίος αγωνίζεται ως αριστερός αμυντικός για την Πόγκον Στσέτσιν.

Σταδιοδρομία σε συλλόγους
-------------------------

### Ξεκίνημα καριέρας και Εργοτέλης

Ο Κούτρης ξεκίνησε την ενασχόλησή του με το ποδόσφαιρο στις ακαδημίες της ομάδας Νίκη Ρόδου, όπου από το 2011, τον είχε εντοπίσει ανιχνευτής ταλέντων του Εργοτέλη. Στις 28 Ιανουαρίου 2013 υπέγραψε το πρώτο του επαγγελματικό συμβόλαιο με την κρητική ομάδα. Το ντεμπούτο του στη Σούπερ Λιγκ πραγματοποιήθηκε απέναντι στον Ολυμπιακό την 1η Δεκεμβρίου 2013. Στις 5 Ιουνίου 2014 ανανέωσε το συμβόλαιό του με την κρητική ομάδα μέχρι το 2016.

Το 2015, ο Εργοτέλης υποβιβάστηκε στη Φούτμπολ Λιγκ και παρά το ενδιαφέρον του Παναθηναϊκού, εκείνος παρέμεινε στον Εργοτέλη, μαζί με άλλους 17 ποδοσφαιριστές από την προηγούμενη χρονιά. Τον Ιανουάριο του 2016 ο Εργοτέλης υποβιβάστηκε στην Γ΄ Εθνική αποδεσμεύοντας όλους του ποδοσφαιριστές του.

### ΠΑΣ Γιάννινα

Ως ελεύθερος πλέον, ο Κούτρης υπέγραψε τριετές συμβόλαιο με τον ΠΑΣ Γιάννινα στις 26 Ιανουαρίου 2016. Στις 21 Ιουλίου 2016 πέτυχε το πρώτο του γκολ απέναντι στη νορβηγική Οντς, για τα προκριματικά του ΟΥΕΦΑ Γιουρόπα Λιγκ στην παράταση, δίνοντας την πρόκριση στην ομάδα των Ιωαννίνων, στην πρώτη της ευρωπαϊκή συμμετοχή. Με τον ΠΑΣ Γιάννινα πραγματοποίησε 29 συμμετοχές στη Σούπερ Λιγκ, παραμένοντας εκεί έως το καλοκαίρι του 2017.

### Ολυμπιακός Πειραιώς

Στις 28 Απριλίου 2017 ο Κούτρης υπέγραψε στον πρωταθλητή Ελλάδας Ολυμπιακό, ο οποίος τον απέκτησε έναντι 600 χιλιάδων ευρώ.

#### 2017 - 2018

Το ντεμπούτο του με τη φανέλα του Ολυμπιακού συνδυάστηκε και με το ευρωπαϊκό του ντεμπούτο, το οποίο έγινε στις 25 Ιουλίου του 2017 σε έναν αγώνα για τα προκριματικά του ΟΥΕΦΑ Τσάμπιονς Λιγκ κόντρα στην Παρτιζάν στο Βελιγράδι, με τελικό σκορ 1-3. Στις 9 Σεπτεμβρίου του 2017 έκανε το ντεμπούτο του στη Σούπερ Λιγκ με τη φανέλα του Ολυμπιακού, σε έναν εκτός έδρας αγώνα κόντρα στην Ξάνθη, με τελικό σκορ 1-1. Στις 18 Νοεμβρίου του 2017 πέτυχε το πρώτο γκολ της καριέρας του στη Σούπερ Λιγκ με μακρινό σουτ, δίνοντας έτσι τη νίκη στην ομάδα του με σκορ 2-1 κόντρα στον Λεβαδειακό.

#### Μαγιόρκα (δανεισμός)

Στις 29 Ιανουαρίου 2020, ο Κούτρης δόθηκε με δανεισμό στη Μαγιόρκα της Πριμέρα Ντιβισιόν. Στις 15 Φεβρουαρίου 2020, έκανε το ντεμπούτο του για την ομάδα ως αλλαγή στο πρώτο ημίχρονο, σε μια εντός έδρας νίκη με 1–0 εναντίον της Ντεπορτίβο Αλαβές. Στις 21 Φεβρουαρίου 2020, ανακοινώθηκε ότι θα μείνει εκτός δράσης έξι μήνες μετά τον τραυματισμό του στον πρόσθιο χιαστό σύνδεσμο σε έναν αγώνα πρωταθλήματος εναντίον της Ρεάλ Μπέτις.

#### Φορτούνα Ντύσσελντορφ (δανεισμός)

Στις 2 Οκτωβρίου 2020, η Φορτούνα Ντύσσελντορφ της 2. Μπούντεσλιγκα ανακοίνωσε την απόκτηση του 25χρονου αριστερού μπακ με τη μορφή δανεισμού έως το 2022, με επιλογή αγοράς στα εκατ. ευρώ.

### Πόγκον Στσέτσιν

Στις 4 Δεκεμβρίου 2022, ανακοινώθηκε ότι θα άφηνε οριστικά τον Ολυμπιακό μετά από πεντέμισι χρόνια για να ενταχθεί στην πολωνική Πόγκον Στσέτσιν, με συμβόλαιο 3,5 ετών.

Εθνική ομάδα
------------

Στις 14 Μαρτίου 2013 έπαιξε με τη φανέλα της Εθνικής Ελλάδος Κ18 στον φιλικό αγώνα κόντρα στην Εθνική Βελγίου, που έληξε ισοπαλία με 0-0.

Μετά την υπογραφή του επαγγελματικού συμβολαίου του με τον Εργοτέλη, κλήθηκε στην Εθνική Ελλάδας Κ19, όπου πραγματοποίησε 3 συμμετοχές. Από το 2015 μέχρι το 2016 αγωνίστηκε στην Εθνική Ελλάδας Κ21, με την οποία έκανε 2 συμμετοχές.

Το Νοέμβριο του 2018 κλήθηκε στην Εθνική Ελλάδας ανδρών από τον Άγγελο Αναστασιάδη για τις αναμετρήσεις με τη Φινλανδία και την Εσθονία στα πλαίσια του Πρωταθλήματος Εθνών ΟΥΕΦΑ. Πραγματοποίησε το ντεμπούτο του στον εντός έδρας αγώνα με τη Φινλανδία που διεξήχθη στις 15 Νοεμβρίου του 2018 στο ΟΑΚΑ.

Προσωπική ζωή
-------------

Ο Κούτρης, με Έλληνα πατέρα και Βραζιλιάνα μητέρα, κατέχει δύο υπηκοότητες, τόσο την ελληνική όσο και τη βραζιλιάνικη. Στη Βραζιλία, όπου και γεννήθηκε, έζησε μαζί με τη μητέρα του μέχρι τα 7 του χρόνια. Έκτοτε εγκαταστάθηκε μόνιμα στην Ελλάδα όπου ζούσε και έμενε ήδη ο πατέρας του.

### Περιστατικό με τον τραυματιοφορέα

Στις 17 Οκτωβρίου 2015, σε έναν αγώνα του Εργοτέλη, απέναντι στη Λάρισα, στην AEL FC Arena, ο Κούτρης άθελά του συμμετείχε σε ένα κωμικό περιστατικό μετά από έναν τραυματισμό του. Μη μπορώντας, λοιπόν, να σηκωθεί, δύο τραυματιοφορείς τον μετέφεραν απότομα εκτός γηπέδου, ρίχνοντάς τον κάτω δύο φορές κατά τη μεταφορά, ενώ μόλις βρέθηκαν εκτός γηπέδου τον άφησαν κάτω με δύναμη. Αυτό το περιστατικό δημιούργησε πολλά παράπονα στην κρητική ομάδα, μετά το τέλος του αγώνα. Παρόλα αυτά, το βίντεο αυτό έγινε viral ανά τον κόσμο, ενώ προβλήθηκε τόσο στο BBC και την Telegraph, όσο και στο τηλεοπτικό σόου της Έλεν ΝτιΤζένερις, *The Ellen DeGeneres Show*.

Στατιστικά σταδιοδρομίας
------------------------

*Έως τις 26 Αυγούστου 2022*

| Σύλλογος | Περίοδος | Πρωτάθλημα | Κύπελλο | Ευρώπη | Σύνολο |
| --- | --- | --- | --- | --- | --- |
| Συμμετοχές | Τέρματα | Συμμετοχές | Τέρματα | Συμμετοχές | Τέρματα | Συμμετοχές | Τέρματα |
| Εργοτέλης | 2012–13 | 2 | 0 | 0 | 0 | 0 | 0 | 2 | 0 |
| 2013–14 | 4 | 0 | 0 | 0 | 0 | 0 | 4 | 0 |
| 2014–15 | 11 | 0 | 3 | 1 | 0 | 0 | 14 | 1 |
| 2015–16 | 14 | 0 | 5 | 0 | 0 | 0 | 19 | 0 |
| Σύνολο | 31 | 0 | 8 | 1 | 0 | 0 | 39 | 1 |
| ΠΑΣ Γιάννινα | 2015–16 | 1 | 0 | 0 | 0 | 0 | 0 | 1 | 0 |
| 2016–17 | 28 | 0 | 3 | 0 | 2 | 1 | 33 | 1 |
| Σύνολο | 29 | 0 | 3 | 0 | 2 | 1 | 34 | 1 |
| Ολυμπιακός | 2017–18 | 20 | 1 | 3 | 0 | 9 | 0 | 32 | 1 |
| 2018-19 | 17 | 0 | 4 | 0 | 3 | 0 | 24 | 0 |
| 2019-20 | 6 | 0 | 2 | 0 | 1 | 0 | 9 | 0 |
| 2022-23 | 1 | 0 | 0 | 0 | 0 | 0 | 1 | 0 |
| Σύνολο | 44 | 1 | 9 | 0 | 13 | 0 | 66 | 1 |
| Μαγιόρκα (δαν.) | 2019-20 | 2 | 0 | 0 | 0 | 0 | 0 | 2 | 0 |
| Φορτούνα Ντύσσελντορφ (δαν.) | 2020-21 | 15 | 0 | 1 | 0 | 0 | 0 | 16 | 0 |
| 2021-22 | 12 | 0 | 1 | 0 | 0 | 0 | 13 | 0 |
| Σύνολο | 27 | 0 | 2 | 0 | 0 | 0 | 29 | 0 |
| Σύνολο καριέρας | 133 | 1 | 22 | 1 | 15 | 1 | 170 | 3 |

Διακρίσεις
----------

### Συλλογικές

**Ολυμπιακός**

* Σούπερ Λιγκ Ελλάδας: 2019–20
* Κύπελλο Ελλάδας: 2019–20

### Ατομικές

* Ομάδα της Χρονιάς στη Σούπερ Λιγκ Ελλάδας: 2016–17

Παραπομπές
----------

1. ↑  «Επαγγελματίες οι Μπουρσέλης, Άλα και Λεονάρντο (Greek)». Ergotelis F.C. 28 Ιανουαρίου 2013.
2. ↑  «ΟΛΥΜΠΙΑΚΟΣ - ΕΡΓΟΤΕΛΗΣ 3-0 (Greek)». Ergotelis F.C. 28 Ιανουαρίου 2013.
3. ↑  «Επέκταση της συνεργασίας με τον Λεονάρντο (Greek)». Ergotelis F.C. 5 Ιουνίου 2014.
4. ↑  «Στην "αγκαλιά" του Παναθηναϊκού ο Κούτρης (Greek)». sport24.gr. 2 Αυγούστου 2015.
5. ↑  «Ηταν υπέροχο όσο κράτησε: Λύγισε μετά από 14 χρόνια στις επαγγελματικές κατηγορίες ο Εργοτέλης (Greek)». patris.gr. 20 Ιανουαρίου 2016.
6. ↑  «Ανακοίνωσε Κούτρη ο ΠΑΣ Γιάννινα (Greek)». sport24.gr. 26 Ιανουαρίου 2016.
7. ↑  «Προκρίθηκε ο ΠΑΣ Γιάννινα, ηττήθηκε 3-1 από την Οντ (Greek)». sport24.gr. 21 Ιουλίου 2016.
8. ↑  «Επιστρέφει στον Ολυμπιακό ο Λαΐφης, υπέγραψε ο Κούτρης». www.sport-fm.gr. 28 Απριλίου 2017.
9. ↑  Άκης Στρατόπουλος (26 Ιουλίου 2017). «Παρτιζάν – Ολυμπιακός 1-3». SDNA.gr. Ανακτήθηκε στις 28 Σεπτεμβρίου 2017.
10. ↑  «Ξάνθη – Ολυμπιακός 1-1: Μπλόκο και ματσάρα!». OnSports.gr. 9 Σεπτεμβρίου 2017. Ανακτήθηκε στις 28 Σεπτεμβρίου 2017.
11. ↑  Γιώργος Περπερίδης (18 Νοεμβρίου 2017). «Με την ψυχή στο στόμα ο Ολυμπιακός, 2-1 τον Λεβαδειακό στο Φάληρο». Sport24.gr. Ανακτήθηκε στις 19 Νοεμβρίου 2017.
12. ↑  «Επίσημο: Στην Μαγιόρκα ο Κούτρης». www.sport24.gr. 29 Ιανουαρίου 2020.
13. ↑  «Κούτρης: Πολύ σοβαρός ο τραυματισμός του – Τουλάχιστον έξι μήνες εκτός». www.sportime.gr. 21 Φεβρουαρίου 2020.
14. ↑  «Parte médico de Leonardo Koutris». www.rcdmallorca.es. 21 Φεβρουαρίου 2020.
15. ↑  «Ολυμπιακός: Η Φορτούνα Ντίσελντοφ ανακοίνωσε τον Κούτρη». www.sport24.gr. 2 Οκτωβρίου 2020.
16. ↑  «Leonardo Koutris piłkarzem Pogoni!» (στα Πολωνικά). Πόγκον Στσέτσιν. Ανακτήθηκε στις 4 Δεκεμβρίου 2022.
17. ↑  «Κούτρης: Ανακοινώθηκε από τη Πόγκον με συμβόλαιο 3.5 ετών». *gazzetta.gr*. 4 Δεκεμβρίου 2022.
18. ↑  «Εθνική Ελλάδας: Οι πρώτες κλήσεις του Άγγελου Αναστασιάδη» (στα Ελληνικά).. Ανακτήθηκε στις 2018-11-16.
19. ↑  «Κούτρης: «Όνειρο η Εθνική, περήφανος που τα κατάφερα»» (στα Ελληνικά). *sport-fm.gr*.. Ανακτήθηκε στις 2018-11-16.
20. ↑  «Λεονάρντο Κούτρης: Από τον Εργοτέλη στο σόου της Ελεν Ντε Τζένερις». *ProtoThema*.. Ανακτήθηκε στις 2018-11-18.
21. ↑  «Ανακοίνωση (Greek)». Ergotelis F.C. 18 Οκτωβρίου 2015.
22. ↑  «Greek player given rough treatment by stretcher bearers». BBC Sports. 19 Οκτωβρίου 2015.
23. ↑  «Greek stretcher-bearer falls over and drops injured player twice in farcical scenes». The Telegraph. 19 Οκτωβρίου 2015.
24. ↑  «Από τη Λάρισα στην Ellen DeGeneres! (Greek)». sport24.gr. 21 Οκτωβρίου 2015.
25. ↑  «Leonardo Koutris». *Soccerway*. Ανακτήθηκε στις 30 Ιουνίου 2017.
26. ↑  «Leonardo Koutris». *superleaguegreece.net*. Αρχειοθετήθηκε από το πρωτότυπο στις 23 Αυγούστου 2017. Ανακτήθηκε στις 30 Ιουνίου 2017.
27. ↑  IEFIMERIDA.GR, NEWSROOM (29 Ιανουαρίου 2018). «Βραβεία ΠΣΑΠ: Μάνταλος-Ιβιτς οι κορυφαίοι της χρονιάς 2016/17 [εικόνες] | ΣΠΟΡ». *iefimerida.gr*. Ανακτήθηκε στις 10 Ιανουαρίου 2022.

Εξωτερικοί σύνδεσμοι
--------------------

* Προφίλ στο Soccerway.com
* Λεονάρντο Κούτρης στο Transfermarkt.com

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Ποδόσφαιρο
 |

 |